ผบ.ตร.เชื่อปีหน้าไทยพ้น Tier3 รับแก้ปัญหาค้ามนุษย์แก้ยากสะสมกว่า 10 ปี
ผบ.ตร.เชื่อปีหน้าไทยพ้น Tier3 รับแก้ปัญหาค้ามนุษย์แก้ยากสะสมกว่า 10 ปี
28 ก.ค. 2558

พล.ต.อ.สมยศ พุ่มพันธุ์ม่วง ผู้บัญชาการตำรวจแห่งชาติ (ผบ.ตร.) เปิดเผยถึงกรณีประเทศสหรัฐอเมริกาจัดอันดับการค้ามนุษย์ของไทยล่าสุดยังอยู่ในระดับ Tier 3 ว่า ไม่รู้สึกแปลกใจ เพราะข้อมูลที่ทางสหรัฐฯใช้พิจารณานั้นเป็นข้อมูลเก่าที่ส่งให้เมื่อช่วงเดือน มี.ค.ที่ผ่านมา
ขณะที่รัฐบาล พล.อ.ประยุทธ์ จันทร์โอชา นายกรัฐมนตรี ได้มีการแก้ไขปัญหาการค้ามนุษย์อย่างจริงจัง โดยเฉพาะปัญหาแรงงานผิดกฎหมาย และแรงงานประมง รวมถึงยังได้ประกาศให้เป็นวาระแห่งชาติที่ต้องได้รับการแก้ไขอย่างเร่งด่วน และที่ผ่านมาสามารถจับกุมผู้กระทำผิดได้อย่างต่อเนื่อง อาทิ การค้ามนุษย์ชาวโรฮีนจา
อีกทั้งยังได้แก้ไขกฎหมายบางมาตราให้มีความเป็นสากลมากขึ้น เนื่องจากต่างประเทศมองกฎหมายไทยว่าอ่อนแอเกินไป การจับกุมเจ้าหน้าที่รัฐที่เข้าไปมีส่วนเกี่ยวข้องแต่ละครั้งมักจะได้รับการช่วยเหลือจากเจ้าหน้าที่ด้วยกันเองเสมอ
อย่างไรก็ตาม ยอมรับว่าปัญหาการค้ามนุษย์เป็นปัญหาที่เกิดขึ้นมานานกว่า 10 ปี จึงไม่ใช่เรื่องง่ายที่จะสามารถแก้ไขให้หมดไปอย่างรวดเร็ว แต่เชื่อว่าการแก้ไขปัญหาการค้ามนุษย์ของไทยเดินมาถูกทางแล้ว และมั่นใจการจัดอันดับการค้ามนุษย์ในปีหน้าประเทศไทยจะขยับอันดับ Tier ขึ้นมาอยู่ในระดับที่ดีขึ้นอย่างแน่นอน